Vankilapsykiatri kertoo, että seksuaalirikollisia on vaikea niputtaa yhteen muottiin tai profiiliin.

Vanhuksiin kohdistuvat seksuaalirikokset voivat järkyttää. Teot johtuvat psykiatrian näkökulmasta usein monesta tekijästä.

Vankilapsykiatri Alo Jüriloo kertoo, että taustalla vaikuttavat paitsi persoonallisuushäiriöt, myös usein muut psyykkiset ongelmat ja päihteiden käyttö.

Alan ammattilaiset kohtaavat Jüriloon mukaan vielä rajumpia tapauksia kuin mitä maallikko pitäisi kuullessaan uskottavana.

Video: Oulussa vanhuksen raiskaamisesta epäilty mies vangittiin lokakuun puolivälissä.

Iäkkäisiin ihmisiin kohdistuvat seksuaalirikokset vaikuttavat yhteiskunnassa harvinaisilta ja aiheuttavat paljastuessaan järkytystä ja kovaa julkista keskustelua.

Oulun poliisilla on esitutkinnassa epäilty seksuaalirikos, jossa 22-vuotias mies hyökkäsi asuintalonsa pesutuvassa 1930-luvulla syntyneen naisen kimppuun ja raiskasi tämän teräaseella uhaten. Uhri sai ilmoitettua väkivallanteosta nopeasti läheisilleen, ja poliisi otti epäillyn kiinni näkyvässä operaatiossa.

Vuonna 2015 tuomioistuimiin eteni vielä törkeämpi rikosten sarja, josta vuonna 1991 syntynyt mies tuomittiin yhdeksän vuoden vankeuteen. Tuomittu työskenteli hoivakodissa ja raiskasi useita muistisairaita vanhuksia. Iäkkäin uhri oli 100-vuotias.

Millä tavalla ihmisen mielen ja moraalin pitää olla järkkynyt, jotta hän haluaa ja pystyy tekemään seksuaalista väkivaltaa vanhukselle?

22-vuotiasta miestä epäillään vanhukseen kohdistuneesta törkeästä raiskauksesta Oulussa. ALEKSANTERI PIKKARAINEN, FACEBOOK

Diagnoosi: Gerontofilia

Vankilapsykiatri Alo Jüriloo kertoo, että vanhuksiin kohdistuvasta seksuaalisesta kiinnostuksesta käytetään sanaa ”gerontofilia”. Ilmiötä pidetään erittäin harvinaisena, ja sitä on tutkittu vähän. Jüriloon mukaan tutkimuksessa on esitetty näkemyksiä, joiden mukaan vanhuksiin kohdistuva raiskaus voi olla pikemmin väkivallanteko kuin seksuaalinen teko.

Seksuaalirikoksissa tekijä käyttää usein hyväksi tilannetta.

– Ihminen kohdistaa seksuaalisen halunsa lähiympäristöönsä. Hän haluaa sitä, mitä näkee ja mitä on lähellä. Jos työskentelee paikassa, jossa on avuttomia henkilöitä, joita voi käyttää hyväksi, siinä on se tilaisuus, Jüriloo sanoo.

– Seksuaalirikos herättää aina kysymyksen siitä, mikä on ihmisen oma moraali, miten hän pystyy hallitsemaan omia tekojaan ja tietääkö hän tekevänsä väärin.

Jüriloo ei halua arvioida Oulun epäiltyä vanhusraiskausta yksittäistapauksena, mutta kertoo yleisellä tasolla, että useat eri psyykkiset häiriöt vaikuttavat seksuaalirikosten taustalla. Seksuaalisista kohdehäiriöistä ongelmallisin on pedofilia.

Vankilapsykiatri arvioi, että persoonallisuushäiriöihin liittyvä itsekontrollin puute vaikuttaa seksuaalirikosten syntyyn merkittävästi. Myös psykoosisairaus voi johtaa poikkeukselliseen tekoon.

– Tämä on aika mutkikas kuvio. Osa tapauksista liittyy vakaviin psyykkisiin sairauksiin, ja tekijä voi toimia esimerkiksi harhojen vallassa.

Juttu jatkuu kuvan jälkeen.

Alo Jüriloo on työskennellyt muun muassa Vantaan psykiatrisen vankisairaalan vastaavana ylilääkärinä. Kimmo Penttinen

"Ihminen on eläimistä julmin”

Suomen seksuaalirikollisista suuri osa suorittaa vankeusrangaistustaan Riihimäen vankilassa. Rikosseuraamuslaitoksen oikeuspsykiatriset ja -psykologiset asiantuntijat yrittävät vankeusrangaistusten aikana hoitaa tuomittujen ongelmia, jotta teot eivät toistuisi siviiliin päästessä. Myös Jüriloon mielestä seksuaalirikollisten ja rikoksiin taipuvaisten hoidosta on tärkeää puhua: jos tekoa suunnitteleva pedofiili tai gerontofiili ymmärtää hakea apua ja on motivoitunut hoitoon, kukaan ei joudu rikoksen uhriksi.

Seksuaalirikosten kirjo on niin laaja ja niin törkeä, että maallikon on vaikea käsittää sitä.

– Siellä on ihan mitä tahansa, jos katsoo vankilapsykiatrin näkökulmasta. Vankilassa voimme kuulla sellaisia tarinoita ja ajatella, että jos tästä olisi kirjoitettu kirja, se ei kuulostaisi uskottavalta. Mutta oikeassa elämässä tapahtuu vielä hurjempia asioita, Jüriloo kertoo.

Oikeuspsykiatri pohtii ihmisen toimintaa ja väkivaltaisuutta myös evoluution näkökulmasta: Jüriloon mukaan ainoastaan kasvatuksen ja kehityksen mukana tullut kyky säädellä aggressiivista käytöstä estää meitä käymästä toistemme kimppuun. Halu kitkeä väkivaltaa taas on osaltaan johtanut ihmiskunnan järjestäytymiseen.

– Ihminen on eläimistä julmin. Ihmiset kykenevät käyttämään väkivaltaa, ja ihmiset ovat luonnostaankin kaikkein väkivaltaisimpia nisäkkäitä. Toisaalta ihminen on pystynyt kehittämään valtavan monimutkaisen yhteiskunnan ja lait. Väkivalta on vienyt ihmisen kehitystä myös eteenpäin.

Päihtymystila on usein suurin riskitekijä.

– Humalassa syntynyt riita nakkikioskilla nostaa väkivaltariskin pilviin.

Juttu jatkuu kuvan jälkeen.

Vankeusrangaistuksiin tuomituista seksuaalirikollisista suuri osa istuu Riihimäen vankilassa. Risto Kunnas

Ikä voi lisätä häpeää

Yksi seksuaalirikoksiin vaikuttava tekijä on kulttuuri. Vankilapsykiatri Jüriloo pitää aihetta vaikeana käsitellä, mutta sanoo kuitenkin, että maahanmuuttajan voi olla vaikea sopeutua tasa-arvoisempaan länsimaiseen yhteiskuntaan, jos tulee huono-osaisesta, naisten oikeuksia polkevasta maasta.

Vanhuksiin kohdistuvat seksuaalirikokset ovat erittäin kielteisiä uutisia, jotka herättävät yleisössä erityistä myötätuntoa uhrien puolesta. Jüriloo pitää hyvänä, että seksuaalirikosten ilmoitusmäärät sekä kiinnijäämisen riski kasvavat. Sama trendi on ollut jo aiemmin havaittavissa muualla Euroopassa.

Seksuaalirikoksen uhrin korkea ikä voi kuitenkin merkitä kovempaa häpeän tunnetta. Lisäksi iäkkäällä asianomistajalla ei ole aina mahdollisuuksia paeta.

– Onhan uhri fyysisesti heikommassa kunnossa eikä pysty puolustautumaan. Hän on helpommin hyväksikäytettävissä kuin nuorempi henkilö. Ja totta kai siihen liittyy valtava häpeä: on vaikea lähteä kertomaan, että minulle on tehty näin, Jüriloo arvioi.